
ROZSUDOK V MENE SLOVENSKEJ REPUBLIKY
Krajský súd v Bratislave samosudkyňou JUDr. Milotou Tóthovou v právnej veci navrhovateľa Š. Š., bytom W. XXX/XXX, F., kontaktná adresa Q. XX, U., proti odporkyni Sociálnej poisťovni ústredie v Bratislave, Ul. 29. augusta č. 8, Bratislava, o invalidný dôchodok, takto
r o z h o d o l :
Súd rozhodnutie odporkyne číslo XXX XXX XXXX zo dňa 11. januára 2012
p o t v r d z u j e .
Účastníkom náhradu trov konania nepriznáva.
o d ô v o d n e n i e :
Rozhodnutím číslo XXX XXX XXXX zo dňa 11. januára 2012 odporkyňa podľa § 70 ods. 1, § 274 a § 82 zákona č. 461/2003 Z.z. o sociálnom poistení v znení neskorších predpisov priznala navrhovateľovi od 26. mája 2011 invalidný dôchodok v sume 87,50 eur mesačne, zvýšený od 1. januára 2012 na sumu 90,40 eur mesačne. Rozhodla tak s odôvodnením, že podľa posudku posudkového lekára sociálneho poistenia Sociálnej poisťovne, pobočka Bratislava zo dňa 24. novembra 2011 navrhovateľ bol uznaný za invalidného, miera poklesu schopnosti vykonávať zárobkovú činnosť u navrhovateľa je 55%.
Navrhovateľ návrhom zo dňa 23.1.2012 žiadal preskúmať toto rozhodnutie a poukazoval na to, že suma priznaného invalidného dôchodku mu nestačí na pokrytie jeho základných potrieb na živobytie.
Krajský súd preskúmal napadnuté rozhodnutie podľa § 250l a nasl. O.s.p., prejednal návrh navrhovateľa a dospel k záveru, že návrh nie je dôvodný.
Krajský súd vykonal dokazovanie výsluchom účastníkov konania, posudkom posudkového lekára Sociálnej poisťovne pobočky Bratislava zo dňa 24.11.2011 a posudkom
posudkového lekára Sociálnej poisťovne ústredie Bratislava zo dňa 22.3.2012, oboznámil sa s posudkovým spisom odporkyne a zistil tento skutkový stav.
Podľa § 70 ods. 1 zákona č. 461/2003 Z.z. o sociálnom poistení v znení neskorších predpisov poistenec má nárok na invalidný dôchodok, ak sa stal invalidný, získal počet rokov dôchodkového poistenia
uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok.
Podľa § 71 ods. 1 zákona č. 461/2003 Z.z. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou.
Podľa § 71 ods. 2 cit. zákona dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok.
Podľa § 71 ods. 3 cit. zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu.
Podľa § 71 ods. 4 cit. zákona pokles schopnosti vykonávať zárobkovú činnosť sa posudzuje na základe
a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a
b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie.
Podľa § 71 ods. 6 cit. zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí.
Podľa § 71 ods. 7 cit. zákona jednotlivé percentuálne miery poklesu schopnosti vykonávať zárobkovú činnosť sa nesčítavajú.
Podľa § 71 ods. 8 cit. zákona mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav.
Hodnotenie miery zhoršenia zdravotného stavu vyžaduje odborné lekárske znalosti a vo veciach dôchodkového poistenia je podľa zákona č. 461/2003 Z.z. o sociálnom poistení lekárska posudková činnosť dôchodkového poistenia zverená posudkovému lekárovi sociálneho poistenia príslušnej pobočky a posudkovému lekárovi sociálneho poistenia ústredia (153 ods. 5 zákona č. 461/2003 Z.z.).
Podľa § 73 ods. 2 cit. zákona suma invalidného dôchodku poistenca, ktorý má percentuálny pokles schopnosti vykonávať zárobkovú činnosť najviac o 70%, sa určí ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, a aktuálnej dôchodkovej hodnoty; § 63 ods. 1 tretia veta a štvrtá veta platia rovnako.
Podľa § 63 ods. 1 cit. zákona priemerný osobný mzdový bod na určenie sumy dôchodkovej dávky sa určí ako podiel súčtu osobných mzdových bodov dosiahnutých v jednotlivých kalendárnych rokoch rozhodujúceho obdobia a obdobia dôchodkového poistenia v rozhodujúcom období, ak tento zákon neustanovuje inak. Priemerný osobný mzdový bod sa zaokrúhľuje na štyri desatinné miesta nahor. Na účely určenia obdobia dôchodkového poistenia sa získané dni dôchodkového poistenia prepočítavajú
na roky, ak tento zákon neustanovuje inak. Obdobie dôchodkového poistenia sa zaokrúhľuje na štyri desatinné miesta nahor.
Podľa § 274 ods. 1 cit. zákona nároky vyplývajúce zo zaradenia zamestnaní do I. a II. pracovnej kategórie sa priznávajú do 31. decembra 2023.
Podľa § 274 ods. 2 cit. zákona suma starobného dôchodku, pomerného starobného dôchodku a invalidného dôchodku, na ktorý vznikne nárok podľa odseku 1, nesmie byť nižšia ako suma určená podľa predpisov účinných do 31. decembra 2003, a to vrátane úpravy dôchodku a zvýšenia dôchodkov prislúchajúcich podľa osobitného predpisu. To platí aj vtedy, ak sa suma dôchodkov uvedených v prvej vete určuje na účely určenia sumy vdovského dôchodku, vdoveckého dôchodku alebo sirotského dôchodku.
Podľa § 82 ods. 2 cit. zákona dôchodkové dávky sa zvyšujú od 1. januára príslušného kalendárneho roka o percento určené ako súčet jednej polovice percenta medziročného rastu spotrebiteľských cien a jednej polovice percenta medziročného rastu priemernej mzdy v hospodárstve Slovenskej republiky zistených podľa odseku 1. Percento zvýšenia dôchodkovej dávky sa ustanoví opatrením, ktoré vydá ministerstvo podľa údajov štatistického úradu a vyhlási jeho úplné znenie uverejnením v Zbierke zákonov najneskôr do 31. októbra kalendárneho roka, ktorý predchádza príslušnému kalendárnemu roku. Dôchodkové dávky, ktoré sú priznané od 1. januára do 31. decembra príslušného kalendárneho roka, sa zvyšujú odo dňa ich priznania.
Podľa § 1 Opatrenia Ministerstva práce, sociálnych vecí a rodiny Slovenskej republiky č. 404/2010 Z.z., ktorým sa upravuje percento zvýšenia dôchodkovej dávky v roku 2011 dôchodkové dávky v roku 2011 sa zvyšujú o 1,8%.
Podľa § 1 Opatrenia Ministerstva práce, sociálnych vecí a rodiny Slovenskej republiky č. 344/2011 Z.z., ktorým sa ustanovuje percento zvýšenia dôchodkovej dávky v roku 2012 dôchodkové dávky v roku 2012 sa zvyšujú o 3,3%.
Na základe žiadosti navrhovateľa o invalidný dôchodok zdravotný stav a pracovná schopnosť navrhovateľa boli posúdené posudkovým lekárom Sociálnej poisťovne pobočka Bratislava dňa 24.11.2011, ktorý uviedol, že navrhovateľ trpí na choroby a to gonartrózu, alkoholickú chorobu pečene, syndróm závislosti od alkoholu a sekundárnu anémiu ľahkého stupňa. Navrhovateľ mal v máji 2011 operované pravé koleno pre léziu mediálneho menisku, neskôr bola potvrdená gonartróza. Je u neho plánovaná totálna endoprotéza pravého kolena,
ktorá nebola doposiaľ zrealizovaná pre zlú spoluprácu s navrhovateľom pri doliečovaní a anamnézu chronického etylizmu a z tohto dôvodu bolo považovaná doteraz za rizikovú. Navrhovateľ je v pravidelnom liečení ortopéda, je na konzervatívnej liečbe. U navrhovateľa je konštatovaný chronický etylizmus s poškodením pečene a prejavmi známok biochemickej aktivity ochorenia, v súčasnosti sa snaží abstinovať. V klinickom u navrhovateľa sú v popredí bolesti chrbtice, kolien a sťažená chôdza. Rozhodujúcim zdravotným postihnutím u navrhovateľa je stuhnutie jedného kolenného kĺbu v priaznivom postavení (kapitola XV., oddiel G, položka 46.a) prílohy č. 4 zákona č. 461/2003 Z.z.), kde mieru poklesu schopnosti vykonávať zárobkovú činnosť posudkový lekár stanovil na 45%, pričom hornú hranicu miery poklesu schopnosti vykonávať zárobkovú činnosť stanovil s prihliadnutím na to, že u navrhovateľa je plánovaná totálna endoprotéza. Pre iné zdravotné postihnutie a to alkoholickú chorobu pečene (kapitola X., oddiel D, položka 1.b) prílohy č. 4 zákona č. 461/2003 Z.z.) zvýšil percentuálnu mieru o 10%. Celková miera poklesu schopnosti vykonávať zárobkovú činnosť u navrhovateľa je 55%. Navrhovateľ je invalidný podľa § 71 ods. 1 zákona č. 461/2003 Z.z. o sociálnom zabezpečení. Navrhovateľ môže vykonávať prácu len v prostredí bez nadmernej fyzickej záťaže, napr. ako vrátnik, informátor.
Posudkový lekár Sociálnej poisťovne ústredie Bratislava v posudku zo dňa 22.3.2012, uviedol, že navrhovateľ trpí na choroby a to gonartrózu - artrózu pravého kolenného kĺbu, chronickú hepatopatiu - alkoholickú chorobu pečene, syndróm závislosti od alkoholu, bolesť chrbta - dorzalgiu a poruchu metabolizmu tukov a kyseliny močovej. U navrhovateľa je anamnéza primárneho ortopedického ochorenia v zmysle artrózy pravého kolenného kĺbu. Navrhovateľovi v máji 2011 bola vykonaná artroskopia, v pravom kolennom kĺbe, boli revidované väzy a bola vykonaná čiastočná menisektómia mediálneho menisku. Pooperačný priebeh bol bez komplikácií. Ortopedické vyšetrenie zo dňa 28.7.2011 potvrdzuje, že pravé koleno je s miernou náplňou, hybnosť je voľná, je konštatovaná difúzna palpačná citlivosť a opuch v podkolennej jamke. Rozhodujúcim zdravotným postihnutím u navrhovateľa je stuhnutie jedného kolenného kĺbu v priaznivom postavení (kapitola XV., oddiel G, položka 46.a) prílohy č. 4 zákona č. 461/2003 Z.z.), kde mieru poklesu schopnosti vykonávať zárobkovú činnosť stanovil na 45%. Pre iné zdravotné postihnutie a to chronický zápal pečene na podklade chronického abúzu alkoholu s prejavmi ľahkej chudokrvnosti, poruchou metabolizmu kyseliny močovej a tukov (kapitola X., oddiel D, položka 1.b) prílohy č. 4 zákona č. 461/2003 Z.z.) zvýšil percentuálnu mieru o 10%. Celková miera poklesu schopnosti vykonávať zárobkovú činnosť u navrhovateľa je 55%. Pridružené sekundárne ochorenia a to bolesť chrbta - dorzalgie sú z posudkovo bezvýznamné Navrhovateľ je invalidný podľa § 71 ods. 1 zákona č. 461/2003 Z.z. o sociálnom zabezpečení. Navrhovateľ môže vykonávať prácu len v prostredí bez nadmernej fyzickej a psychickej záťaže, napr. pomocné práce v záhradníctve, v dielni, lesopestevná činnosť.
Navrhovateľ pri výsluchu v súdnom konaní poukazoval na to, že jeho zdravotný stav sa zhoršuje, novšie lekárske nálezy nedoložil.
Zástupca odporkyne uviedol, že zdravotný stav navrhovateľa bol dostatočne preukázaný v posudkoch posudkových lekárov a pri rozhodujúcom zdravotnom postihnutí navrhovateľa bola stanovená miera poklesu schopnosti vykonávať zárobkovú činnosť na 45% a pre iné zdravotné postihnutie bola navrhovateľovi zvýšená percentuálna miera o 10%, čo navrhovateľ nenamietal, ale poukazoval na nízku sumu invalidného dôchodku, ktorá mu spôsobuje sociálne problémy. V tejto súvislosti poukázal na to, že sociálna situácia navrhovateľa nemá vplyv na výšku invalidného dôchodku, ktorý bol určený v súlade
s právnym predpisom a v prípade navrhovateľa nízka suma invalidného dôchodku je daná veľmi nízkym priemerným osobným mzdovým bodom a krátkym obdobím dôchodkového poistenia. Napadnuté rozhodnutie žiadal ako vecne správne potvrdiť.
Posudkový lekár sociálneho poistenia Sociálnej poisťovne pobočka Bratislava ako aj posudkový lekár sociálneho poistenia Sociálnej poisťovne ústredie Bratislava vo svojich vyššie uvedených posudkoch zohľadnili všetky navrhovateľom uvádzané ťažkosti, vysporiadali sa s lekárskymi nálezmi nachádzajúcimi sa v zdravotnej dokumentácii navrhovateľa a zhodne určili, že rozhodujúcim zdravotným postihnutím u navrhovateľa je stuhnutie jedného kolenného kĺbu v priaznivom postavení (kapitola XV., oddiel G, položka 46.a) prílohy č. 4 zákona č. 461/2003 Z.z.), kde mieru poklesu schopnosti vykonávať zárobkovú činnosť zhodne stanovili v hornom percentuálnom rozpätí danej položky na 45%. Pre iné zdravotné postihnutie a to chronický zápal pečene na podklade chronického abúzu alkoholu s prejavmi ľahkej chudokrvnosti, poruchou metabolizmu kyseliny močovej a tukov (kapitola X., oddiel D, položka 1.b) prílohy č. 4 zákona č. 461/2003 Z.z.) zvýšili percentuálnu mieru o 10%. Celková miera poklesu schopnosti vykonávať zárobkovú činnosť u navrhovateľa je 55%. Zistenia posudkových lekárov neboli spochybnené ani v súdnom konaní. Závery posudkov posudkových lekárov sú odborné, presvedčivé, náležite zdôvodnené a súd nezistil rozpor medzi ich závermi a zisteným skutočným stavom.
Suma invalidného dôchodku bola určená ako súčin priemerného osobného mzdového bodu 0,4965; 25,3206 rokov obdobia dôchodkového poistenia a pripočítaného obdobia, percentuálneho poklesu schopnosti vykonávať zárobkovú činnosť 55% a aktuálnej dôchodkovej hodnoty platnej k 26.5.2011 9,5756 eur, čo predstavuje sumu invalidného dôchodku 66,30 eur mesačne.
Suma invalidného dôchodku navrhovateľa bola s prihliadnutím na ustanovenie § 274 zákona č. 461/2003 Z.z. o sociálnom poistení vypočítaná aj podľa predpisov účinných do 31. decembra 2003 (t.j. podľa zákona č,. 100/1988 Zb. o sociálnom zabezpečení v znení neskorších predpisov) a bola určená z priemerného mesačného zárobku 12,09 eur za roky 1999, 1995, 2003, 2004 a 2005, započítaná doba zamestnania je 25 rokov, invalidný dôchodok je 50% z priemerného mesačného zárobku, čo je 18,30 eur mesačne. K uvedenej sume patrí úprava podľa zákona č. 306/2002 Zz. v znení zákona č. 639/2002 Z.z. o 62,70 eur na 81,00 eur mesačne a zvýšenie podľa zákona č. 222/2003 Z.z. o 4,90 eur mesačne na sumu 85,90 eur mesačne. Nakoľko suma invalidného dôchodku vypočítaná podľa zákona č. 461/2003 Z.z. o sociálnom poistení v znení neskorších predpisov je vo výške 66,30 eur mesačne a suma invalidného dôchodku vypočítaná podľa zákona č. 100/1988 Zb. o sociálnom zabezpečení v znení neskorších predpisov je v sume 85,90 eur mesačne, invalidný dôchodok patri navrhovateľovi vo vyššej sume 85,90 eur mesačne. K tejto sume patrí odo dňa priznania invalidného dôchodku zvýšenie o 1,8 %, t.j. o 1,60 eur mesačne (§ 82 zákona č. 461/2003 Z.z. v znení neskorších predpisov), čo prestavuje sumu 87,50 eur mesačne. Suma invalidného dôchodku sa ďalej od 1. januára 2012 zvýšila o 3,3 %, t.j. o 2,90 eur mesačne (§ 82 zákona č. 461/2003 Z.,z. v znení neskorších predpisov) na sumu 90,40 eur mesačne.
Navrhovateľovi bola doba zamestnania a výška zárobkov hodnotená podľa evidenčných listov dôchodkového zabezpečenia o dobe zamestnania a zárobku, ktoré sú vystavované zamestnávateľskou organizáciou a táto organizácia zodpovedá za správnosť
evidenčných podkladov. Evidenčné listy dôchodkového zabezpečenia (poistenia) sú podkladom pre odporkyňu pre hodnotenie doby zamestnania a zárobku. Ako vyplýva z obsahu osobného listu dôchodkového poistenia vymeriavacie základy, z ktorých bolo
zaplatené poistenie na dôchodkové poistenia navrhovateľa boli nízke (napr. v kalendárnom roku 1982 to bolo 3 933,- Sk, v kalendárnom roku 1983 to bolo 5095,- Sk, v kalendárnych rokoch 1988 až 1989 pod 10 000,- Sk a v kalendárnych rokoch 1992 až do 2005 do 15 000,- Sk), čo nepriaznivo ovplyvnilo i sumu invalidného dôchodku navrhovateľa. Navrhovateľ údaje uvedené v osobnom liste dôchodkového poistenia, ktorý tvoril prílohu k napadnutému rozhodnutiu číslo XXX XXX XXXX zo dňa 11. januára 2012 nespochybnil.
Zo zisteného skutkového stavu súd mal za to, že odporkyňa pri priznaní invalidného dôchodku navrhovateľa a jeho výpočte nepochybila a postupovala správne podľa citovaných zákonných ustanovení.
Krajský súd preto z vyššie uvedených dôvodov napadnuté rozhodnutie číslo XXX XXX XXXX zo dňa 11. januára 2012 podľa § 250q ods. 2 O.s.p. ako vecne správne potvrdil.
O trovách konania súd rozhodol podľa § 250k ods. 1 v spojení s § 250l ods. 2 O.s.p. Navrhovateľ nebol v konaní úspešný, a preto mu súd trovy konania nepriznal a odporkyni trovy konania neprislúchajú.
Poučenie:
Proti tomuto rozsudku je možné podať odvolanie do 15 dní odo dňa jeho
doručenia na Krajskom súde v Bratislave.
V odvolaní sa má popri všeobecných náležitostiach /§ 42 ods. 3/ uviesť, proti
ktorému rozhodnutiu smeruje, v akom rozsahu sa napáda, v čom sa toto
rozhodnutie alebo postup súdu považuje za nesprávny a čoho sa odvolateľ
domáha. /§ 205 ods.1 O.s.p./
Pokiaľ zákon pre podanie určitého druhu nevyžaduje ďalšie náležitosti, musí
byť z podania zjavné, ktorému súdu je určené kto ho robí, ktorej veci sa
týka a čo sleduje, a musí byť podpísané a datované.
Podanie treba predložiť s potrebným počtom rovnopisov a prílohami tak, aby
jeden rovnopis zostal na súde a aby každý účastník dostal jeden rovnopis, ak
je to potrebné. Ak účastník nepredloží potrebný počet rovnopisov a príloh,
súd vyhotoví kópie na jeho trovy. /§ 42 ods. 3 O.s.p./
Odvolanie proti rozsudku alebo uzneseniu, ktorým bolo rozhodnuté vo veci
samej, možno odôvodniť len tým, že
a/ v konaní došlo k vadám uvedeným v § 221 ods. 1,
b/ konanie má inú vadu, ktorá mohla mať za následok nesprávne
rozhodnutie vo veci,
c/ súd prvého stupňa neúplne zistil skutkový stav veci, pretože nevykonal
navrhnuté dôkazy, potrebné na zistenie rozhodujúcich skutočností,
d/ súd prvého stupňa dospel na základe vykonaných dôkazov k
nesprávnym skutkovým zisteniam,
e/ doteraz zistený skutkový stav neobstojí, pretože sú tu ďalšie skutočnosti,
alebo iné dôkazy, ktoré doteraz neboli uplatnené /§ 205a/,
f/ rozhodnutie súdu prvého stupňa vychádza z nesprávneho
právneho posúdenia veci /§ 205 ods. 2 O.s.p./.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2012:1012200637.1 (dáta aktuálne k 3. 11. 2026). Záväzné je znenie zverejnené súdom.




